памуккале Archives ⋆ Zoom The City - Блог за Пътуване, Лайфстайл и Забавление
Home Tags Posts tagged with "памуккале"
Памуккале – Замъкът от Памук – Едно от Чудесата на Света
by ZoomTheCity 21/05/2018
До Памуккале успях да се докосна през септември месец 2017 година, на връщане от морското ни приключение в Алания. Турция беше в моя списък за лятна дестинация няколко години наред. Нямаше значение дали ще е в Кушадасъ, Бодрум или Мармарис, само и само да опитаме от тази екзотика. След като вече една година го отлагахме за по-спокойно лято и го заменихме с това до Ксамил, Албания, вече беше крайно време да поемем на това дълго пътуване.
Престоят ни в Памуккале беше малка част от лятната ни ваканция в Турция. Първата ни спирка беше космополитният Истанбул, който бях посетила вече няколко пъти, след това продължихме към може би един от най-отдалечение курорти – Алания. След 6 дни почивка, по пътя обратно към София, се отбихме и до Памуккале. Както предполагате поехме това пътуване с кола. Разбира се, има и самолетни билети, но двупосочните от София до Денизли излизаха към 300 евро на човек, с 1 прекачване в Истанбул.
Бях резервирала 2 нощувки, но останахме само 1. Прочетете статията, за да разберете какво се случи и защо решихме да я отменим…
Памуккале се намира близо до град Денизли, Турция и е на 945 км от центъра на град София. В превод от турски език името означава “Замъка на памука” и е едно от чудесата на света, естествена природна забележителност, на върха на която е разположен древния град Йераполис (Хиераполис). И двата обекта – Памуккале и Йераполис са в списъка на ЮНЕСКО за световно наследство.
Какво представлява Памуккале?
Земетресенията, които се създават от тектоничните движения в падината на река Мендерес, са причина за появата на множеството минерални карстови извори, с високо съдържание на варовик. Терасите са близо 100 на брой и са се образували в течение на хилядолетия. Водата в тях е богата и на много минерали и калций, топла е (36 градуса) и се използва за лечение. Басейните са много плитки, повечето от тях стигат едва до прасеца. Някои го определя като ледник, други като замръзнал водопад.
Интересен Факт: Местните жители разказват за лечебното въздействие на водата, както върху мъжката потентност, така и при сърдечни и бъбречни заболявания, кожни проблеми, паралич и ревматизъм. Подмладяващата сила на водите, извиращи от недрата на планината Кал Даъ в Западен Анадол, са били използвани редовно и от самата Клеопатра. Историята е запазила свидетелства, че много известни личности и императори в миналото също са се ползвали от лечебните сили на басейните.
За жалост травертиновите тераси все по-често може да се видят пресъхнали. По време на нашето посещение имахме късмет в няколко от тях да има вода. Забелязахме и че по изкуствен начин насочват и контролират водната струя, като най-големите и просторни басейни бяха оставени сухи. Смята се, че до няколко години Памуккале ще изчезне – това беше и една от основните причини да го посетим възможно най-скоро.
И така, пътувайки през Денизли по хубав асфалтов път (междудругото никъде другаде в Европа не съм виждала по-хубави пътища от тези в Турция), пред нас се откриха двата снежнобели хълма, приличащи на гигантски айсберги, чиято искряща белота може да ви заслепи. Не очаквахме на това място, сред изсушената от жегата азиатска част на Турция, да видим такива природни чудеса.
Хотели в Памуккале. Къде да отседнете?
Както знаете, турците са всеизвестни със своето петзвездно обслужване. Хотелът, в който отседнахме, не беше 5*, но ние се почувствахме невероятно добре и точно на мястото си – Venus Suite Hotel. Стаите ни удивиха със страхотен вътрешен дизайн, чистота и орнаменти от типичните турски мозайки. Терасите бяха големи и откриваха гледка, както към Памуккале, така и към задния двор, в който имаше басейн, заведение и много котки 🙂 Закуската в хотела беше толкова разнообразна, буквално да не знаеш от какво да си вземеш – предлагаха поне 5 вида маслини, 10 вида хляб, 10 вида сладка, истинско кафе и фрешове. По-богата закуска от тази не бях виждала. Цената на нощувка за двама души, с включена закуска, беше 68 лева.
Какво може да видите на Памуккале?
Памуккале е природна забележителност, но за да се разходите по терасите и в античния град Хиераполис, трябва да заплатите 19 лева. Работното време е от 8:00 до 21:00 (Април-Октомври).
Внимание! Имайте предвид, че водата там не става за пиене, носете със себе си бутилирана питейна вода, тъй като пътят до върха на бялата планина не е кратък, изкачва се бавно, а слънчевите лъчи напичат безжалостно.
Отделно, ако искате да се потопите в басейна на Клеопатра, който се намира на върха на планината, трябва да платите отделно 16 лева. Няма как да се качите до басейна, ако не заплатите първата такса. Ние решихме да пропуснем басейна на Клеопатра, но беше много интересно място за разходки.
След като платихме билетите ни помолиха да се събуем боси и тръгнахме по пътя, нагоре към терасите. Няма да ви лъжа – беше на места болезнено, тъй като топлата вода е образувала гънки, които се забиват в ходилата – за това и качването става по-бавно. Забранено е разхождането с обувки по терасите, задължително трябва да се събуете боси – така че се подгответе, пътят е малко некомфортен, но по този начин се опазва чистотата и красотата на бялата планина.
Стигайки до терасите като по чудо намерихме една, в която нямаше хора и решихме да се потопим в лечебната вода. Направихме няколко снимки, дори след като изпуснахме телефона в басейна.
Съвет: Бъдете внимателни ако искате да правите снимки в басейните, тъй като дъното е много слузесто и може лесно да се подхлъзнете. Телефонът ми трябваше да се смени, тъй като в дисплея остана варовик 🙁
Продължихме нагоре, стигнахме до върха и разгледахме старите руини, амфитеатъра и басейна на Клеопатра. След като пийнахме по едно ободряващо фрапе, насладихме се на дебелата сянка на високите палми и купихме много сладурски подаръчета, се върнахме в хотела.
Повече за Хиераполис и басейна Клеопатра може да прочетете в следващия пост.
Съвет: Не купувайте сувенири и подаръци от селцето. На входа на басейна има страхотен магазин с най-различни артикули, които може да се превърнат в перфектния подарък. Например, аз купих няколко сапуна от маслини в кръгли метални кутийки, с мозайка на капачетата и страхотен шал от коприна, отново с техните традиционни елементи. А, и да не забравиме магнитите 🙂
Моята крайна оценка и препоръка
Въпреки единодушните мнения за Памуккале, че е едно от чудесата на света и неповторимите разкази и хвалби на туристите, аз бих ви посъветвала следното – ако имате път в тази част на Турция – отбийте се задължително за един ден до Памуккале – удивително е, красиво е, интересно преживяване и е невиждана природна забележителност, но ако имате намерение да се вдигнете от България, за да прекарате там 5 дни и да биете само за това посещение 2000 км – моят съвет е да не го правите, в никакъв случай!
Както казах в началото, бяхме си запазили 2 нощувки. Едната я отказахме, защото разгледахме Памуккале и Хиераполис буквално за 3 часа. И въпреки идеята да прекараме следващия ден на басейна в хотела, решихме още сутринта да тръгнем към България. Друго интересно в селцето няма какво да видите, за жалост. А и самото селце не е нищо по-особено – има малки къщички и хотелчета, селски път и няколко заведения. Може би има какво да се види в Денизли, но имайте предвид, че градът е на 29 км.
Погрижете се за Косата си с Кърпите Aglique
Едно екзотично лято в Албания – Ксамил, Саранда и Гирокастра
Село Чавдар – Крачка към Бъдещето и Поглед към Отминали Времена…